CELEX: 22021D1114
Language: da
Date: 2021-06-17 00:00:00
Title: Afgørelse nr. 1/2021 vedtaget af Associeringsudvalget EU-Georgien i dettes handelssammensætning af 17. juni 2021 om ajourføring af bilag XIII (tilnærmelse af toldlovgivningen) til associeringsaftalen mellem Den Europæiske Union og Det Europæiske Atomenergifællesskab og deres medlemsstater på den ene side og Georgien på den anden side [2021/1114]

7.7.2021   
               
               
                  DA
               
               
                  Den Europæiske Unions Tidende
               
               
                  L 240/3
               
            
         AFGØRELSE nr. 1/2021 VEDTAGET AF ASSOCIERINGSUDVALGET EU-GEORGIEN I DETTES HANDELSSAMMENSÆTNING
         af 17. juni 2021
         om ajourføring af bilag XIII (tilnærmelse af toldlovgivningen) til associeringsaftalen mellem Den Europæiske Union og Det Europæiske Atomenergifællesskab og deres medlemsstater på den ene side og Georgien på den anden side [2021/1114]
         ASSOCIERINGSUDVALGET I DETTES HANDELSSAMMENSÆTNING HAR —
         under henvisning til associeringsaftalen mellem Den Europæiske Union og Det Europæiske Atomenergifællesskab og deres medlemsstater på den ene side og Georgien på den anden side, særlig artikel 75 og artikel 406, stk. 3, og
         ud fra følgende betragtninger:
         
                     (1)
                  
                  
                     Associeringsaftalen mellem Den Europæiske Union og Det Europæiske Atomenergifællesskab og deres medlemsstater på den ene side og Georgien på den anden side (»aftalen«) blev undertegnet den 27. juni 2014 og trådte i kraft den 1. juli 2016.
                  
               
                     (2)
                  
                  
                     I aftalens præambel anerkendes parternes ønske om at fremskynde reform- og tilnærmelsesprocessen i Georgien og dermed bidrage til gradvis økonomisk integration og udbygning af den politiske associering samt til opnåelse af økonomisk integration gennem omfattende lovgivningsmæssig tilnærmelse.
                  
               
                     (3)
                  
                  
                     I overensstemmelse med aftalens artikel 75 forpligtede Georgien sig til gradvis at tilnærme sig Unionens toldlovgivning som fastsat i aftalens bilag XIII (tilnærmelse af toldlovgivningen).
                  
               
                     (4)
                  
                  
                     Idet den gældende EU-ret i aftalens bilag XIII (tilnærmelse af toldlovgivningen) har udviklet sig væsentligt siden afslutningen af forhandlingerne om aftalen, bør denne udvikling afspejles i nævnte bilag —
                  
               VEDTAGET DENNE AFGØRELSE:
         
            Artikel 1
            Bilag XIII (tilnærmelse af toldlovgivningen) til associeringsaftalen mellem Den Europæiske Union og Det Europæiske Atomenergifællesskab og deres medlemsstater på den ene side og Georgien på den anden side erstattes af teksten i bilaget til denne afgørelse.
         
         
            Artikel 2
            Denne afgørelse er udfærdiget på bulgarsk, dansk, engelsk, estisk, finsk, fransk, græsk, italiensk, kroatisk, lettisk, litauisk, maltesisk, nederlandsk, polsk, portugisisk, rumænsk, slovakisk, slovensk, spansk, svensk, tjekkisk, tysk, ungarsk og georgisk, idet hver af disse tekster har samme gyldighed.
         
         
            Artikel 3
            Denne afgørelse træder i kraft på dagen for vedtagelsen.
         
         
            Udfærdiget i Bruxelles, den 17. juni 2021.
            
                
            
         
      
      
         
            BILAG
            
               
                  
                     »BILAG XIII
                     TILNÆRMELSE AF TOLDLOVGIVNINGEN
                     
                        Toldkodeks
                     
                     Rådets forordning (EU) nr. 952/2013 af 9. oktober 2013 om EU-toldkodeksen (1)
                     
                     Tidsplan: Tilnærmelsen til bestemmelserne i forordning (EU) nr. 952/2013, med undtagelse af artikel 1 og 4, artikel 27, stk. 1, litra b), artikel 53, 81 og 82, artikel 87, stk. 4, artikel 89, stk. 2, litra a), artikel 155-157, artikel 211, stk. 4, litra b), artikel 227, artikel 233, stk. 1, litra c), og artikel 284-288, skal foretages senest fire år efter ikrafttrædelsen af denne aftale.
                     Parterne reviderer tilnærmelsen til artikel 210 i forordning (EU) nr. 952/2013 inden udløbet af fireårsperioden efter ikrafttrædelsen af denne aftale.
                     Tilnærmelse til artikel 247 i forordning (EU) nr. 952/2013 skal ske på best endeavor-basis.
                     
                        Fælles forsendelse og administrativt enhedsdokument
                     
                     Konvention af 20. maj 1987 om forenkling af formaliteterne i samhandelen
                     Konvention af 20. maj 1987 om en fælles forsendelsesprocedure.
                     Tidsplan: Tilnærmelsen til bestemmelserne i de konventioner, der er omhandlet i første og andet afsnit, bl.a. gennem Georgiens eventuelle tiltrædelse af disse konventioner, skal være gennemført senest fire år efter ikrafttrædelsen af denne aftale.
                     
                        Toldfritagelser
                     
                     Rådets forordning (EF) nr. 1186/2009 af 16. november 2009 om en fællesskabsordning vedrørende fritagelse for import- og eksportafgifter.
                     Tidsplan: Tilnærmelsen til afsnit I og II i forordning (EF) nr. 1186/2009 skal være gennemført senest fire år efter ikrafttrædelsen af denne aftale.
                     
                        Beskyttelse af intellektuel ejendomsret
                     
                     Europa-Parlamentets og Rådets forordning (EU) nr. 608/2013 af 12. juni 2013 om toldmyndighedernes håndhævelse af intellektuelle ejendomsrettigheder
                     Tidsplan: Tilnærmelsen til bestemmelserne i forordning (EU) nr. 608/2013, med undtagelse af artikel 26, skal være gennemført senest tre år efter ikrafttrædelsen af denne aftale. Forpligtelsen med hensyn til tilnærmelse til forordning (EU) nr. 608/2013 er ikke i sig selv en forpligtelse for Georgien til at anvende foranstaltninger, hvis en intellektuel ejendomsret ikke er beskyttet i henhold til landets materielle love og administrative bestemmelser om intellektuelle ejendomsrettigheder.
                  
               «
            
               (1)  EUT L 269 af 10.10.2013, s. 1.